Aalborg Kommune holder ikke hvad den lover. Sådan lyder udmeldingen fra gruppen af utilpassede unge i Aalborg, bedre kendt som gruppen fra Kennedy Arkaden.

De utilpassede unge, der har holdt til på Kennedy Arkaden i Aalborg, mener, at kommunen arbejder for langsomt. De hævder, at de ikke har hørt noget, siden de for omkring tre uger siden mødtes til en snak med kommunen om, hvad der kan gøres for de unge. De mødte derfor op til en lukket paneldebat for de studerende på Pædagogseminariet i Aalborg for at vise deres utilfredshed over for rådmand Mai-Britt Iversen, der deltog i panelet. - Jeg mener ikke, de vil høre på os. Vi var til møde med dem den 16. januar, hvor de sagde, at vi ville høre fra dem indenfor en måned, og vi har ikke hørt noget endnu, siger "Lolle", der ikke vil ud med sit rigtige navn. Familie- og beskæftigelsesrådmand Mai-Britt Iversen (S) fortæller, at kommunen arbejder på sagen. - Det virker som om, der er nogle, der vil lave en konflikt i stedet for en fælles løsning. Vi vil jo det samme, men ting tager den tid, ting tager, fortæller hun.